**Referat fra møte i AU**

Tid: 10.01.2019 kl. 12.00 – 13.00

Sted: Lilleaker, Oslo

Til stede fra AU: Gro Anita Mykjåland, Harald Furre, Robert Cornels Nordli, Thor Jørgen Tjørhom og Unni Nilsen (1.vara).

Gjest i møte: Roy Mersland (UiA)

Referat: Rune Røiseland (sekretariat)

Møte var lagt opp i forlengelse av dialogmøte med Statkraft.

**Kort oppsummering av møte**

AU møtte Statkraft til samtaler 9. og 10.1. 2019. Samtalene ble gjennomført med uformell middag onsdag kveld og dialogmøte på Lysaker påfølgende formiddag. AU hadde i forkant gitt Statkraft innspill til samtalene og konkretisert perspektiver som Agdereierne ønsket å drøfte.

Statkraft var representert med Jon Vatnaland og Kristin Steenfeldt-Foss i møte. Vatnaland ga innledningsvis en presentasjon av Statkrafts vurderinger av energisektoren globalt, europeisk og nasjonalt. Verdenssamfunnets dreining mot det fornybare, vesentlige hendelser i og rundt energisektoren de siste tyve årene og endringer i aktørkartet var bakteppe for gjennomgangen.

Statkraft har satt arbeidsform og strategi for sitt eierskap i Agder Energi og andre regionale kraftselskaper høyere på arbeidsplanen, også fordi AU til møtet hadde utfordret selskapet på dette.

Vatnaland trakk linjene tilbake til tiden rundt fusjonen av AE og understreket at intensjonen på slutten av 1990-tallet var at Statkraft gjennom majoritetsposisjoner i regionale energiselskaper skulle bidra til industriell utvikling av sektoren og å sikre et nasjonalt eierskap til viktige naturressurser. Statkraft kom ikke i majoritet i Agder Energi, men har bidratt til enn viktig profesjonalisering av selskapet gjennom aktivt eierskap, styrearbeid og bruk av sin kompetanse (ref. f.eks. innenfor vind).

Bakgrunnen for hovedtemaet i møte er flere års erfaring med sonderinger rundt mulige fusjoner og myndighetenes uttalte behov for konsolidering i kraftbransjen. Agdereierne erfarer at Statkraft ved flere anledninger har uttrykt vilje til å være bidragsyter i aktuelle fusjonsprosesser gjennom å selge seg helt eller delvis ut av Agder Energi, men at det i praksis ikke har vist seg mulig å realisere intensjonene. Arbeidet med sonderinger er ressurskrevende både for selskapet, styret og eierne.

Agder Energi har også utviklet en sterk selvforståelse som vertikalintegrert selskap, og selskapets strategi har gjennom årene blitt stadig klarere på verdiskaping og rasjonalisering i alle ledd mellom kraftproduksjon og sluttbruker. Dette har bla. medført en egen satsing i det europeiske markedet og prioritering av innovasjon gjennom nye teknologier og samarbeidskonstellasjoner.

*AU inviterer Statkraft til å tydeliggjøre sine videre ambisjoner med eierskapet i Agder Energi og samtidig klargjøre på hvilke områder selskapet ser sine vesentligste bidrag til industriell utvikling av Agder Energi i årene som kommer.*

Det ble avtalt et nytt treffpunkt for videre dialog rundt denne tematikken i forbindelse med Agder Energi-konferansen i mai 2019.

I møte ble det forøvrig klart at både AU og Statkraft er interessert i en prosess med siktemål om å nedskalere størrelsen på styret i Agder Energi noe. Det var også enighet om en mer systematisk dialog i forbindelse med valg av styremedlemmer. Målet er til en hver tid å utruste selskapet med et best mulig styre.

...

Neste planlagte møte i AU: 04.02.19 kl 0830 – 11 på Kraftsenteret i Kristiansand.

Ref.

Rune Røiseland

Kristiansand, 28.01.2019